
Helynév-szociológiai kutatások Ikerváron.

Dolgozatom fő célja egy nyelvészeti kutatás módszerének és eredményeinek bemutatása, amelynek keretében egy vas megyei település, Ikervár helyneveit vizsgáltam. Magáról a kutatásról elmondható, hogy a nyelvi adatok egy részét 2021-ben és 2022-ben saját magam gyűjtöttem a településen, másik része pedig már történetinek mondható. 
A kutatás során szeretnék képet kapni arról, hogy Ikervár helynevei – fél évszázad távlatában – mennyire maradtak meg a köztudatban. A dolgozatban az életkor és a helynévismeret, a nem és a helyismeretet, valamint a helynévrendszer és helyismeret viszonyával egyaránt foglalkozom. Emellett olyan kérdésekre is választ keresek, hogy milyen névadási motivációi lehetnek a különböző helyneveknek, miért változnak a földrajzi nevek, vagy éppen miért tűnnek el egyre inkább a dűlőnevek. Továbbá azt a célt is kitűztem magam elé, hogy olyan helyneveket gyűjtsek, amelyeket még nem jegyeztek fel korábban.
Az élőnyelvi adatgyűjtést 40 adatközlő segítségével végeztem. Az adatközlőket négy, életkoron alapuló kategóriába soroltam, valamint arra is figyeltem, hogy a nemek szerinti eloszlása is azonos legyen. Ezáltal minden korcsoportból 5 nő és 5 férfi adatközlőm volt.
Az élőnyelvi gyűjtés két fordulóban zajlott. Első körben a szóbeli interjú módszerét alkalmaztam. Ezután a gyűjtött anyagok rendszerezése történt, majd a toponimákat szócikkes formába rendeztem. Miután elkészült a végleges szócikk lista, következhetett a gyűjtés második fordulója, ahol a lakosság általi névismereten volt a hangsúly. Az adatközlőkhöz újra ellátogattam, majd a település teljes névanyagán végigmenvén az összes toponimára rákérdeztem, hogy ismerik-e az adott helynevet.
Összefoglalásképp szeretném kiemelni, hogy a helynevek összegyűjtése a legközvetlenebb módon szolgálja a nemzeti örökség védelmét. Emellett helyneveink több tudományterület számára nyújtanak olykor nélkülözhetetlen forrásanyagot. A helynevek gondozása egyfajta szellemi környezetvédelemnek is tekinthető: a természeti és az épített környezet óvása nem lehet teljes az őket jelölő nevek és a hozzájuk kapcsolódó szellemi értékek megmentése nélkül (https://mnynk.unideb.hu/publikaciok/hi_tv_mnh2015.pdf).



